لاسيڭون

لاسيڭون (ب لفرانساوية La Cignogne) موناضة مغريبية عندها لمداق ديال لحامض، بانت ف 1929، و نتجاتها شركة لمعاصر لمجمدة لعالمية Brasserie Glacière Internationale (BGI).

 تاريخ 
ف عام 1929، ف لوقت ديال لإستعمار د لمغريب من عند فرانسا، طلقات شركة لمعاصر لمجمدة لعالمية مجموعة ديال لمشروبات اللاكوحولية، وخا كانت ف لأصل شركة متخصصة ف لبيرة لي لكليان ديالها ب لأساس هوما لمستعمرين لفرانساويين. لهدف ديال الشركة كان باش تستقطب لكليان من لمغاربا لمسلمين لي عندهم حرام يكونصوميو الشراب.

لاسيڭون عرفات نجاح كبير ف جميع الطبقات ديال لمجتمع لمغريبي، و ولّات موجودة ف كل دار. كانو عندها 4 د لوزينات ف لبلاد، ف الدارلبيضا، فاس، مراكش و طانجا.

ف 1937، الشركة، لي كانت أسسات "شركة لمعاصر د لمغريب" Brasserie du Maroc (دابا شركة لمشروبات د لمغريب)، دارت مخزن جديد ف قنيطرة، لي كيسطوكيو فيه التمار د لأحماض (سيرتو الليمون) لي كايجي من منطقة لغرب، و لي تخدّمو ف صناعة لمشروب الجديد ديالها جيدور لي تا هوّ عرف نجاح كبير ف السوق لمغريبية.

ف اللخر ديال السبعينات، هاد لمشروبات كانو كينافسو الند للند مشروبات عالمية بحال كوكا كولا و پيپسي. ب لموازاة معا هاد النجاح، واحد لقانون ديال "تمغريب" الشركات فرض على BGI باش تغادر لمغريب و شركة خرة لي هيّ SNI ستاغلات لفرصة باش تشري لأسهم ديالها ف 1974. هاد الشركة طلقات مشروبات جديدة بحال يوكي Youki و جيل Gil، لي تاهوما عرفو نجاح.

 التحياد من السوق 
ف لبدية ديال لعولمة لإقتصادية ف لمغريب، بدات لماركة د لاسيڭون كاتنقص ف لإنتاج، بسباب إتفاقية معا كوكا كولا، و بشوية بشوية بدات كاتغبر من السوق. ف 1997، وقف لإنتاج ديال لاسيڭون بشكل رسمي، وخا كانو الطلبات عليها ماكيحبسوش. الشركة خرجات بشكل كامل من السوق ديال لموناضات بعدما خسرات قضائياً ضد كوكا كولا ف 2003.

لاسيڭون ماغبراتش من لعقل الجمعي ديال لمغاربا، و ولّات أسطورة ف التقافة و لفن لعصري د لمغريب.

 الرجعة 
ف يونيو 2024، شركة لمشروبات د لمغريب، لي كانت تابعة ل ڭروپ كاسطيل، تباعت ل ڭروپ موتانديس لي كيملكو عادل الدويري، و علنات على الرجعة ديال لاسيڭون، ف لقراعي و لكانيطات كيما كانت قبل. ف 1 أكتوبر ديال نفس لعام بانت لاسيڭون لمرة اللولة ف لمارشيات د لمغريب مور غبرة ديال كتر من ربع قرن.

 مصادر 

تصنيف:موناضة
تصنيف:قتيصاد لمغريب
تصنيف:تأسيسات د 1929